## Rješenje Ustavnog suda Republike Hrvatske broj:U-II-3693/2006 od 28. studenoga 2007.

### NN 133/2007 (27.12.2007.), Rješenje Ustavnog suda Republike Hrvatske broj:U-II-3693/2006 od 28. studenoga 2007.

# USTAVNI SUD REPUBLIKE HRVATSKE

**3835**

Ustavni sud Republike Hrvatske, u sastavu Petar Klarić, predsjednik Suda, te
suci Marijan Hranjski, Mario Kos, Davor Krapac, Ivan Matija, Ivan Mrkonjić,
Jasna Omejec, Željko Potočnjak, Agata Račan, Emilija Rajić, Smiljko Sokol,
Nevenka Šernhorst i Vice Vukojević, rješavajući o prijedlogu za pokretanje
postupka za ocjenu suglasnosti drugog propisa s Ustavom i zakonom, na sjednici
održanoj 28. studenoga 2007. godine, donio je

## RJEŠENJE

I. Ne prihvaća se prijedlog za pokretanje postupka za ocjenu suglasnosti s
Ustavom i zakonom članka 23. Pravilnika o načinu propisivanja i izdavanja
lijekova na recept (»Narodne novine«, broj 120/06. i 40/07.).
II. Ovo rješenje objavit će se u »Narodnim novinama«.

```
Obrazloženje
```

1. Petar Marija Radelj iz Zagreba podnio je prijedlog za pokretanje postupka za
ocjenu suglasnosti s Ustavom i zakonom članka 23. Pravilnika o načinu
propisivanja i izdavanja lijekova na recept (u daljnjem tekstu: Pravilnik),
objavljenog u »Narodnim novinama«, broj 120/06., od 7. studenog 2006. godine.
Osporeni Pravilnik donijelo je Upravno vijeće Hrvatskog zavoda za zdravstveno
osiguranje na 38. sjednici održanoj 24. listopada 2006. godine, pozivom na
ovlaštenje sadržano u članku 138. i članku 16. stavku 8. Zakona o obveznom
zdravstvenom osiguranju (»Narodne novine«, broj 85/06. i 105/06.).
Članak 23. osporenog Pravilnika glasi:
*Ovaj Pravilnik objavljuje se u »Narodnim novinama«, a primjenjuje se od 15.
studenog 2006. godine.*2. U svom prijedlogu predlagatelj navodi kako njegov donositelj nigdje nije
propisao kad Pravilnik stupa na snagu. Ističe, kako se osporeni Pravilnik uopće
ne može ni početi primjenjivati jer u materijalnopravnom smislu nije, niti će
postati propis.
Ističući, dakle, formalnu neustavnost osporenog Pravilnika, predlagatelj
predlaže Sudu pokrenuti postupak za ocjenu suglasnosti s Ustavom osporenog
članka, te poništenje cijelog Pravilnika.

*Prijedlog nije osnovan.*

3. Neposredno mjerodavnima u ovom ustavnosudskom postupku Sud utvrđuje odredbu
sadržanu u članku 89. stavku 1. Ustava, te odredbu sadržanu u članku 18. stavku
4. Zakona o sustavu državne uprave.
Članak 89. stavak 1. Ustava glasi:
*Prije nego što stupe na snagu zakoni i drugi propisi državnih tijela objavljuju
se u »Narodnim novinama«, službenom listu Republike Hrvatske.*
Članak 18. stavak 4. Zakona o sustavu državne uprave glasi:
*Pravilnici, naredbe i naputci objavljuju se u »Narodnim novinama«, a stupaju na
snagu najranije osmoga dana od dana objave, ako tim propisima nije iznimno
određeno da zbog naročito važnih razloga stupaju na snagu danom objave.*
Iz navedenih odredaba razvidno je da se drugi propisi koje donose nadležna
državna tijela moraju objaviti prije njihovog stupanja na snagu. Iznimno, tim se
propisima može odrediti da oni stupaju na snagu danom njihove objave.
4. Tijekom ustavnosudskog postupka je utvrđeno da je osporeni Pravilnik njegov
donositelj objavio u »Narodnim novinama« broj 120 od 7. studenoga 2006. godine.
Isto tako je utvrđeno da je donositelj osporenog Pravilnika u odredbi članka 23.
odredio dan početka njegove primjene (15. studenoga 2006. godine) a na koji dan
je, prema članku 18. stavku 4. Zakona o sustavu državne uprave, osporeni
Pravilnik i stupio na snagu.
5. Slijedom svega iznijetoga, na temelju članka 43. stavka 1. Ustavnog zakona o
Ustavnom sudu Republike Hrvatske (»Narodne novine«, broj 99/99., 29/02. i 49/02.
– pročišćeni tekst), riješeno je kao u izreci.
6. Odluka o objavi temelji se na odredbi članka 29. stavka 1. Ustavnog zakona o
Ustavnom sudu Republike Hrvatske.

Broj: U-II-3693/2006
Zagreb, 28. studenoga 2007.

USTAVNI SUD REPUBLIKE HRVATSKE
Predsjednik
**dr. sc. Petar Klarić**, v. r.

Rješenje, NN 133/2007-3835
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)